
Nyt på ufo.dk 

Hver uge udvides og forbedres indholdet her på ufo.dk. Nogle af de seneste nyskabelser er: 

Undervisning 

SUFOI modtager hvert år mange henvendelser fra skoleelever, som vil skrive en opgave om ufoer. For at hjælpe dem 
godt på vej i arbejdet har vi udarbejdet et to-siders informationsark: »Til dig som vil arbejde med emnet ufoer«. Det 
kan downloades på Undervisning . 

FAQ 

Hvor mange indberetninger modtager SUFOI? Hvem ser ufoer? Og hvad er ufoer egentlig? Spørgsmålene til SUFOI er 
mange, og vi vil gerne give så præcise og korte svar som muligt. Det gør vi i det nye menupunkt FAQ (Frequently 
Asked Questions, hyppigt stillede spørgsmål). Finder du ikke svar, er du altid velkommen til at kontakte os . 

Online bøger 

Under menupunktet Online bøger finder du mange titler, som SUFOI har udgivet gennem årene. Nogle er forholdsvis 
nye (fx 50 år med ufoer), andre er meget gamle (fx UFO'er over New Zealand ). De ældre udgivelser har mest historisk 
og nostalgisk værdi, idet de kan indeholde fakta og synspunkter/holdninger, som siden har ændret sig markant. Flere 
af onlinebøgerne har vi stadig som printbøger i SUFOI Butikken , hvor de kan købes til en meget rimelig pris. Mange 
bøger er trods alt stadig mest behagelige at læse på papir. 


Fra SUFOI's Fotoafdeling 

v/Ole Henningsen 

4900 Nakskov 15. april 2012 

Der kom en rød kugle fra vest. Den fløj mod syd vest og forsvandt så. Efter yderligere ca. 1 min. kom der en rød kugle 
mere , som fløj i samme retning. Den sidste tog jeg foto af. 

Det fortæller Lars Erik Nielsen fra Frodesvej i Nakskov til Skandinavisk UFO Informations hjemmeside www.ufo.dk om 
sin oplevelse søndag den 15. april. De var to personer, der observerede de røde lys på himlen den 15. april ved 21.10- 













Øverst det originale foto. Nederst tv. samme foto i en lysnet udgave. Th. ses en kraftig 
udsnitsforstørrelse og anvendelse af div. filtre i billedbehandlingsprogram. Herved ses et 
markant lysere parti i aftegningen, der helt svarer til udseendet af en lille varmluftballon med 
et brændende materiale i bunden til opdrift. 

Der er ingen tvivl om, at der er tale om varmluftballoner opsendt fra lokalområdet et sted. 

DMI's vejrdata understøtter også, at det kan være noget luftbåret, der forsvinder i sydvestlig retning. 

Der er andre observationer indrapporteret til www.ufo.dk denne dato. Den nærmeste rent geografisk er fra Haslev og 

viser endnu mere klart en varmluftballon på himlen. 

4690 Haslev 15. april 2012 

Et ægtepar fra Haslev rapporterer, at de kl. ca. 20:37 i 3 - 4 min, ser noget mystisk på h|mlen:_ 











På disse to originale fotos syner de små mørke objekter i af meget, men de ses forneden og 
foroven i billedet. 

„Min kone kalder på mig da hun ser nogle flyvende objekter over vores vej. Først tror jeg det er helikoptere , der er 
langt væk; men de siger ikke en lyd - heller ikke da de passerer direkte over vores vej. Der er tale om 2 stk., som er 
identiske - tæt på „dråbeformede" og de flyver med eksakt samme afstand mellem hinanden og samme hastighed. 
Da de forsvinder i horisonten dukker der pludselig 3 nye op fra samme sted og er nøjagtigt magen til de andre 2. De 
forsvinder også i horisonten , og lige da er væk , dukker der 3 nye op igen. De er ligeledes magen til , men vi lægger 
mærke til, at de alle 3 har et rødt lys for enden ved „dråbeformen ", og lyset ligesom „spejder"/undersøger frem og 
tilbage ned mod jorden. Disse 3 forsvinder samme sted som de andre, og alle objekter fløj med nøjagtig samme rute. 
Vi fik taget et par billeder med et Canon EOS 550D kamera, og jeg fremsender et par billeder i en separat mail til 
SUFOI. 


Heldigvis har fotografen anvendt et så godt fotoapparat og fået stillet skarpt, således at det er 

af de fotograferede objekter.. 

Udsnitsforstørrelser af originalfotos og ændring af 
lysforhold mv. viser med al ønskelig tydelighed, at der 
er tale om små varmluftballoner med det brændende 
materiale i bunden. 


Efter at have meddelt ægteparret konklusionen fra SUFOI's Fotoafdeling, modtog vi denne tilbagemelding: 


muligt at lave gode udsnitsforstørrelser 

• • 






„Ja, min kone og jeg er mest „realister" og var selv klar over at det kunne være varmluftballoner - men var ikke sikre, 
da det ikke var noget vi har set før nu. 

Efter vi havde tid om aftenen efter oplevelsen til at „Google" rundt omkring diverse himmelfænomener samt 
menneskeskabte fænomener som varmluftballoner osv., var vi også meget tæt på at være sikker på ballon løsningen. 
Tak for jeres svar - og vi holder øje med ejendommelige fænomener fremover : -)" 


2400 København NV 27. april 2012 

En 21-årig HF-studerende fra København NV rapporterer via www.ufo.dk : 

„Der var den 27. april kl. ca. 23.15 to lys som kom hen over himmelen. De svævede ikke, de fløj så hurtigt, at der må 
have været en motorkræft el. lign. bag. Man kunne kun se lysene, ikke noget strukturelt/krop. De fløj med jævn 
hastighed, intet stop eller lign. Lyset var rimelig kraftigt, og fik dem til at se ud som om, de var tæt på, arealet af lyset 
var ca. 14 gange større end en stjerne, som man ser den på himmelen fra jorden. Afstanden mellem lysene varierede 
ikke, den var præcis den samme konstant. De fløj i samme retning uden udsvingninger i retning fra vest og forsvandt i 
nordøst. 

Der var 3 vidner og vi så lysene, orange, i 3 - 4 min. 

Jeg har billeder, men de er af ringe kvalitet. Jeg havde ikke en indstilling på mit kamera, som kunne klare at tage et 
godt billede med så lidt lys, som der var, så de er blevet rystet en del. Billederne er taget med et Nikon D40 digital 
spejlrefleks-kamera. 



På billedet til venstre ses et af de originale fotos. 
Fotografen har forsøgt at zoome kraftigt ind på lysene 
på himlen. Billedet er uskarpt pga. den lange 
automatiske eksponeringstid på 4 sekunder (pga. mørke 
og zoom), og kamerabevægelsen ses tydeligt i form af 
lysende streger af samme tykkelse som aftegningerne 
(forneden th. og over de lysende aftegninger). 
Til højre ses samme optagelse gjort mørkere og 
skarpere. 



Tv. ses en udsnitsforstørrelse med ændrede lysforhold. 
Udsnitsforstørrelse (tv.) af det ene af lysene med 
ændringer i lys- og kontrastforhold mv. levner ingen 
tvivl om, at der er tale om små varmluftballoner med lys 
i bunden, og ballonens øverste aflange form ses 
ovenover den mest lyse del af aftegningen. 

Efter at have gennemgået fotografierne er SUFOI's Fotoafdeling ikke i tvivl om, at fotografen sammen med de øvrige 
observatører har observeret og fotograferet små varmluftballoner opsendt fra lokalområdet et sted. 
Denne konklusion er helt i overensstemmelse med det beskrevne udseende, flyvemåde m.v. og samtidig understøttes 
dette af DMI's vejrdata for Kbh.-området. 

Flere oplysninger om luftballoner/fotos/videoer kan ses på adressen: 

http://www.sufoi.dk/info/balloner.php 


2720 Vanløse 5. maj 2012 

En 48-årig mand fra Vanløse har sendt denne beskrivelse til www.ufo.dk om sin oplevelse, hvor han også fik videofilmet 
de lys, han iagttog på himlen: 

„Observationen fandt sted i Vanløse på Ålekistevej over for nr. 122 på fortovet ved den her beliggende park. Klokken 
var 22:19, og jeg havde netop sendt min kammerat af sted i en taxa. 

På vej tilbage mod min lejlighed, fanger noget på himlen min opmærksomhed ud af øjenkrogen. Det jeg observerer er 
ved første øjekast 8 - 10 lys i orange farve, som i lysstyrke langt overgår stjerner og som bevæger sig i formation fra 
vest mod øst. Jeg observerer stik syd. Afstand til disse lys og deres hastighed tør jeg endnu ikke gætte på. For at 
kunne dokumentere og evaluere griber jeg min telefon en Nokia E75 med indbygget 3,2MP kamera og begynder at 
filme med automatisk lysregulering og i højeste opløsning. 

Efter at have filmet i bare 84 sekunder, og mens hvad jeg vil kalde objekterne stadig er i syne, afbryder jeg for at ringe 
til min kammerat i taxaen. Det lykkedes mig at få ham til at stoppe taxaen og kigge på himlen i min retning hvor han 
kan bevidne at se 2 af disse objekter. Herefter ringer jeg til min mor, som bor øverst i etageejendom nær 
Grøndalsparken, og mens jeg taler med hende og får hende til at kigge ud af vinduet, dukker endnu 2-3 lysende 





objekter op. Tilsyneladende kommende fra samme retning i omtrent samme hastighed og samme farve, omend jeg 
husker det som om et af dem var endnu kraftigere i lysstyrke og størrelse end de på videoen dokumenterede. Pludselig 
udbryder min mor: "Hov hvad var det, var det et stjerneskud". Jeg svarede: "hvad skete der hvad mener du ?", da jeg 
ikke længere havde visuel kontakt selv. 

"En af dem faldt ned tror jeg", svarede min mor. Jeg sagde: ,nej, det tror jeg ikke'. Herefter forsvandt også den sidste, 
og vi talte videre en tid om hændelsen og sluttede samtalen. 

Det var i forbindelse med hændelsen ikke noget at høre så vidt jeg kan bedømme. I alt var der tale om op til 13+ i 
antal. Jeg har uploaded videoen til youtube.com på linket her: //www. youtube.com/watch?v=i9iqxG0snTw . Titlen 

er:05052012 22jl9 orbs/objects Copenhac 



Screenprint fra den uploadede videosekvens. 

„Faktisk ville jeg være taknemmelig for en forklaring på dette, hvorfor jeg selvfølgelig håber at høre fra Skandinavisk 
UFO Information". 

SUFOI's Fotoafdeling kan tilføje, at videoen er ved at blive fremskaffet i original filstørrelse for bedre at kunne 
analysere filmen. Resultatet vil blive offentliggjort i en senere UFO-Mail ligesom læsere er velkomne til at komme med 
kommentarer eller underbyggede forklaringer på det filmede til Skandinavisk UFO Information - SUFOI 


Dansende lys over Søhøjlandet 

Af Toke Haunstrup 

„De bevægede sig som dansende lys... Sommetider gik det lynhurtig... Andre gange var det mere 
som en svævende danserinde. Jeg tænkte straks, at det måtte være ufoer... Min datter gik ind efter 
en lommelygte og lyste i deres retning, og på et splitsekund var de væk. Jeg synes det var en 
fantastisk oplevelse." 

I dagene efter søndag den 8. april 2012 (1. påskedag) modtager vi i SUFOI flere henvendelser fra Østjylland om lys set 
på himlen om aftenen 1. påskedag. En af de første henvendelser stammer fra en 40-årig mand fra Svejstrup Enge, som 
ligger mellem Skanderborg og Ry. Han fortæller, at han ved 22.35-tiden fik øje på to hvide „lyståger" i en 
vestlig/nordlig retning. Om oplevelsen forklarer han: 

„Lysene bevæger sig mod hinanden og mødes i retning nordvest, hvor de bevæger (danser?) sig om hinanden før de 
samles eller smelter sammen, hvorefter de forsvinder (lyset slukkes). Et øjeblik efter gentager det sig. Lysene dukker 
op, samles og forsvinder. Det gentager sig igen og igen. Bevægelsesmønsteret er varieret > men alligevel den samme, 
og med små ændringer i højden over horisonten. Efter cirka 20 minutter går vi inden for igen. Mærkværdig, men meget 
fascinerende, oplevelse." 

I løbet af de første dage efter påske modtager SUFOI i alt fire henvendelser om de samme lys. Observatørernes 
beskrivelser er i hovedtrækkene enslydende. Der var tale om to hvide lys med et tåget eller diffust udseende, som 
bevægede sig frem og tilbage i mønstre og skiftevist samledes og skiltes. Observatørernes geografiske spredning viste, 
at der måtte have været tale om et fænomen, som kunne ses fra et stort område. Således stammede to af de øvrige 
henvendelser fra Gedved og Tebstrup (ca. 10 km syd for Skanderborg), mens den fjerde henvendelse kom fra 
Resenbro ved Silkeborg. Afstanden mellem Gedved/Tebstrup og Resenbro er næsten 30 km i fugleflugtslinje. 
Observatøren fra Resenbro, en kvinde i halvtredserne, fortæller om sin oplevelse: 

„Jeg står i mørket og kigger ud af vinduet mod syd over vejen mod Jyllandsringen, hvor jeg ser to stærke lys på 
himmelen. Umiddelbart tror jeg, det er lyskegler fra en bil , men de forbliver ikke parallelle. Så tror jeg, at det er 
lyskegler fra stærke lommelygter, men lyset „danser rundt" og kan umuligt komme fra lommelygter. Det ser ud, som 
om lyset komme oppe fra og ikke nede fra jorden. Det ene lys drejer rundt om det andet og hurtigt forsvinder de begge 
mod syd/vest. Hele seancen varer måske ikke mere end to minutter. Jeg lytter efter om jeg kan høre en eventuel støj 
fra motorer, men der er ingen." 






Det er værd at bemærke, at kvinden beskriver synet som lyskegler fra en bil eller fra stærke lommelygter. Denne 
beskrivelse bekræftede den formodning, som vi allerede meget tidligt havde i SUFOI. Nemlig den, at observationerne 
kunne skyldes lyset fra et par kraftige projektører, som lyste op i himlen. 

Gensyn med en gammel kending 

Projektørlys er på mange måder en gammel kending i SUFOI. Især i 1990erne blev det moderne at opstille projektører i 
anledning af snart sagt alle typer af anledninger, fx byfester, jubilæer, receptioner, åbningen af nye butikker eller som 
blikfang for diskoteker. 

I en periode fra midten af 1990erne og nogle år frem udgjorde projektørlys omkring en tredjedel af alle 
observationsindberetninger til SUFOI. Men fra slutningen af 1990erne begyndte antallet af henvendelser at dale, og 
siden starten af det nye århundrede har vi næsten ikke modtaget nogen indberetninger om projektørlys. Om dette 
skyldes, at det ikke længere er så moderne at opstille projektørlys - eller om folk har vænnet sig til fænomenet - er 
svært at afgøre. Fire uafhængige henvendelser om samme projektørlys var derfor lidt af et særsyn, som samtidig 
skærpede vores nysgerrighed efter at komme til bunds i sagen og finde frem til „synderen". Flvem havde opstillet 
projektørlyset? Og hvor? 

Projektørlys 

Projektørlys består i reglen af to eller flere 
projektører arrangeret i et mekanisk ophæng, så 
de kan bevæge sig i forskellige mønstre, mens 
de lyser op i himlen. 

Når projektørlyset rammer et skylag, ses det 
som runde og/eller ovale lyspletter på 
undersiden af skyerne - ofte med diffuse kanter. 

Er der huller i skylaget, kan det desuden se ud, 
som om lysene forsvinder kortvarigt, når lyset 
fra projektøren „fejer" hen over hullerne. 

Projektørlys kan derfor se ganske besynderligt 
ud med op til adskillige lysende pletter, der farer 
rundt på himlen i forskellige mønstre og nogle 
gange „slukkes" og „tændes" med regelmæssige 
eller uregelmæssige mellemrum. Desuden 
oplever mange observatører det, som om lysene 
befinder sig oven over eller inde i skyerne. I 
nogle tilfælde kan fænomenet også opleves som 
lysene på ét stort, roterende objekt i eller over 
skyerne. 

I mange tilfælde er det ikke muligt at se en 

kegle fra jorden og op til lyspletten på skyerne. Lyskeglen er normalt kun synlig, hvis der er 
noget i luften, fx støv eller dis, der kan reflektere lyset. Eller hvis man befinder sig tæt på 
selve lyskilden. 

Projektørlys 

Foto: Per Tybjerg Aldrich 



Efterlysning af lysenes ophavsmænd 

For at komme nærmere et endeligt svar på spørgsmålet om, hvor projektørlyset stammede fra, tog vi kontakt til 
Lokalavisen Skanderborg, som dækker det område, hvor vi havde modtaget flest henvendelser fra. Vi håbede, at en 
omtale i avisen af observationerne ville give henvendelser fra andre observatører, som kunne hjælpe os med at finde 
frem til ophavsmændene bag projektørlyset. Eller måske endda en henvendelse fra den eller dem, som havde opstillet 
projektørerne. 

Lokalavisen Skanderborg bragte i den efterfølgende uge historien om observationerne på forsiden af avisen med 
overskriften „UFO'er over Skanderborg". 






UFO'er over Skanderborg 

Lokalavisen Skanderborg bragte historien om observationerne af de 
„dansende lys" på forsiden den 17. april 2012. 


Flere henvendelser 

Artiklen i Lokalavisen Skanderborg affødte nye henvendelser. I alt modtog vi syv nye indberetninger, som i det 
væsentligste bekræftede de tidligere indberetninger. 

Eksempelvis fortæller en 50-årig pædagog, at han kom kørende sydfra ad landevejen mod Ry, da han ca. 500 meter før 
Dover Kirke ser to ovale lys foran sig: 

„Min første tanke var, at det måtte være refleksioner [af lyset] fra modkørende biler. Men der var ikke umiddelbart 
nogen tåge eller sky-masse, som et sådant lys ville kunne reflekteres i. Pludselig begynder de asynkront at,danse' med 
hinanden eller lege en form for ,tick-leg' med hinanden. Da jeg er ud for Dover Kirke tænker jeg for sjov, at det nok er 
nogle af de døde, der leger lidt. Lysene fortsætter, og det virker som om at de ikke befinder sig så langt væk fra mig. 
Jeg tjekker om det skulle være refleksioner på min forrude, men det er det ikke... De fortsætter med ,at følge mig', 
hvor de ind imellem forsvinder ud til siden, nogle gange hver for sig, nogle gange sammen, og hurtigt ind igen foran 
mig, indtil jeg når første rundkørsel i Ry. Jeg fortæller ved hjemkomsten min kone om oplevelsen, og det kan ikke 
undre, at hun kigger lidt,skævt' på mig." 

En anden indberetning viser, hvordan et forholdsvist „uskyldigt" projektørlys kan give anledning til usædvanlige 
oplevelser. En kvindelig pædagog, som bor mellem Ry og Skanderborg, ser lysene sammen med sin familie. I 
beretningen til SUFOI fortæller hun: 

„Jeg var ude på min terrasse ca. 22.20 og så pludselig to lysfænomener på himlen over Svejstrup Enge. De bevægede 
sig som dansende lys, de byttede plads, blev runde, så mere aflange og var i konstant bevægelse. Sommetider gik det 
lynhurtig med at flytte sig, og andre gange var det mere som en svævende danserinde. Jeg tænkte straks, at det måtte 
være ufoer og ikke lyskegler, da de hele tiden skiftede facon og fart. Jeg kaldte på min familie, som kom ud og så lyset. 
De grinede bare og sagde ,ja, det er godt med dig, det er da bare nogen der lyser [op i himlen]'. Min datter gik ind 
efter en lommelygte og lyste i lysenes retning, og på et splitsekund var de væk. Jeg synes det var en fantastisk 
oplevelse. Har læst om ufoerne i Skanderborg ugeblad og syntes, jeg også ville give min oplevelse videre til jer." 

Det er interessant, at kvinden oplevede det, som om lysene forsvandt, da datteren lyste mod dem med sin lommelygte. 
Da der utvivlsomt var tale om det samme projektørlys, som de andre observatører havde set, har der givetvis ikke 
været nogen sammenhæng. Det må derfor være en tilfældighed, at lysene forsvandt, da datteren lyste mod dem. 
Måske bevægede lysene sin ind over en del himlen, hvor der ikke var skyer. Eller måske blev projektørerne slukket. 

Fort Østerlund? 

To af henvendelserne fra læserne af Lokalavisen Skanderborg pegede på Fort Østerlund som kilde til lysene. Fort 
Østerlund er et „paintball- og actioncenter", som ligger ved Virklund lidt syd for Silkeborg. Stedet kan bl.a. lejes til brug 
for private fester og lignende. Den ene af læserne skriver i sin mail til SUFOI: „Jeg har set det samme her i Virklund for 
ca. 14 dage siden. Passer med beskrivelsen af lyspletterne. Lignede lidt noget, der kunne tyde på ufo-aktivitet. Senere 
så jeg, at det kom fra projektører, der lyste op i skyerne." Læseren mente, at lysene stammede fra en fest på Fort 
Østerlund. 

Leder og eventmanager på Fort Østerlund, Martin Grøn, afviser dog, at det var dem, som var skyld i de mange 
observationer 1. påskedag. I en mail til SUFOI skriver han: „Jeg tvivler stærkt på, at det kan have stammet fra Fort 
Østerlund. Som daglig leder derude véd jeg, at vi ikke haft arrangementer på dette tidspunkt." Dermed kunne Fort 
Østerlund altså udelukkes som kilde til projektørlyset. 

Men hvor kom lyset så fra? Observatørernes retningsangivelser antydede, at projektørlyset måtte have befundet sig et 
sted mellem Ry og Silkeborg. 










TV2 Østjylland kommer på banen 


Den endelige opklaring af sagen kom søndag den 29. april, hvor TV2 Østjylland bragte et indslag om sagen i deres 
nyhedsudsendelse kl. 19.30. Her kunne de fortælle, at observationerne skyldtes et projektørlys, som var blevet opsat i 
forbindelse med et FDF arrangement på Sletten, som ligger ved Julsø få kilometer vest for Himmelbjerget. 



TV2 Østjylland kunne i deres aftennyheder søndag den 29. april fortælle, at 
observationerne skyldtes projektørlys opsat i forbindelse med et spejder-arrangement ved 
Himmelbjerget. 

Journalist Helle Tølbøl Lauritsen, som lavede indslaget i TV2 Østjylland, fortæller til SUFOI, at en af hendes kollegaer, 
som bor i området, også havde set lysene og havde ment, at de måtte stamme fra Svejbæklund kursuscenter. „Der 
ringede vi så til, men de havde ikke haft noget arrangement den weekend. Men det havde FDF'erne på Sletten, kunne 
de fortælle. Vi fik så fat i ham, der var kursusleder ved FDF, og han fortalte om de to projektører, sådan!" 

I indslaget på TV2 Østjylland kunne man bl.a. se interview med to af de observatører, som havde henvendt sig til 
SUFOI. Derudover bragtes også klip fra en amatøroptagelse af projektørlyset på Sletten og et interview med 
kursusleder Martin Aamann fra FDF. Ham ringede SUFOI efterfølgende til, for at få flere oplysninger om projektørlyset. 


Ufoer på 2.000 watt stykket 

Martin Aamann fra FDF kunne fortælle, at projektørlysene var opstillet i anledning af FDF's store lederkursus for 
kommende spejderledere. Kurset er en årligt tilbagevendende begivenhed på Sletten og går under navnet 
„Seniorkursus Sletten". På kurset deltog omkring 430 FDF seniorspejdere i alderen 15-19 år. Kurset løb af stablen over 
påskedagene 4-9. april 2012. 

I forbindelse med dette års kursus havde arrangørerne lejet to projektører med en effekt på 2.000 watt hver. Det var 
altså disse projektører, som havde skabt undren hos mange østjyder. På spørgsmålet om, hvad der var årsagen til, at 
de havde opstillet projektørerne, forklarede Martin Aamann, at det rent og skær var for sjov. 



På disse billeder ses projektørlyset på Seniorkursus Sletten. Øverst ses „lysstrålen" fra den 
ene af de to projektører (den anden projektør rammer træet). Det er Månen, der ses for oven 
til venstre. Nederst ses de to lyskastere placeret på taget af bygningerne. 


Foto: Jonas Holmriis 

Martin Aamann kunne desuden fortælle, at projektørerne faktisk havde været tændt de fleste af aftenerne. Det forekom 
ham derfor underligt, at der kun var kommet observationer fra 1. påskedag - og ikke de øvrige aftener. Dette er en 
interessant oplysning, da det antyder, at de konkrete vejrforhold kan have stor betydning for, hvorvidt projektørlys 
giver anledning til observationer. Tilsyneladende var der de „helt rette" vejrforhold 1. påskedag i år. 

Således lykkedes det med hjælp fra TV2 Østjylland at lukke sagen om de dansende lys på himlen over Søhøjlandet! 


Links 

Se indslaget på TV2 Østjylland her: http://www.tv2oi.dk/arkiv/2012/4/29?video id = 27283&autoplav=l 








Løst og facts 

Af Ole Henningsen 

Flyvende hollænder faldt til jorden... 



Her er hollænderen „Jarno Smeets" angiveligt Og her ses han endelig i luften - hans drøm om 
på vej mod at virkeliggøre sin drøm - en at kunne flyve som en fugl blev opfyldt... 
flyvetur med hjemmelavede vinger. 



Det automatiske hjelmkamera optog flyveturen og viste 
landskabet under den flyvende hollænder. Se hele 
filmsekvensen der viser starten og 

flyvningen http://www.humanbirdwinqs.net/about/flvinq- 
like-a-bird/ 

Filmanimator bag videoen - og svindelen... 



Men ak, det hele var en spøg, et stort anlagt projekt, der over en lang periode blev omtalt 
på hollænderen „Jarno Smeets" blog på Internettet. Bag det hele står filmanimatoren 
Floris Kaayk, der bl.a. i det hollandsk TV-show »De Wereld Draait Door« sammen med 
„medsammensvorne" forklarer den ivrige tv-vært om svindelens tilblivelse og 
medieeksperimentet. Og eksperimentet var virkelig vellykket. Videoen spredte sig på 
YouTube med rekordfart, godt hjulpet af ukritiske medier verden over. 
Se det hollandske TV-show: http://dewerelddraaitdoor.vara.nl/media/90021 


















Der fliegende Hollånder 

Jamo Smects will in den Himmel aufstcigcn wic cin Vogcl - mit Fliigeln aus 
Drachenstoff, zwei Leichtbauniotoren und Sensoren aus dem Wii-Controller 

I Norge bragte både NRK og Daqbladet.no omtale af „flyvningen" og 

På sin blog noterer „Jarno 
Smeets" bl.a. at den tyske udgave 
af Financial Times også havde 
omtalt hans flyveprojekt. 


http://www.hurnanbirdwinqs.net/wp- 

content/uploads/2012/03/paqe281.pdf 

viste det efterhånden berømte videoklip fra 


YouTube. http://nrk.nO/vitenskap-oq-teknoloqi/l.8043945 

http://www.daobladet.no/2012/03/21/nyheter/forskninq/menneskeliq fuol/flyqinq/20779357/ 

Da spøgen var afsløret berettede danske Videnskab.dk med deres norske kollega forskning.no 

http://www.forsknino.no/artikler/2012/mars/317398 som kilde om denne slags spøgefuldheder fra 
Internettet:F/aksende fantasifigurer, taeokoptere, bjørnen fra verdensrummet: Verden vil snydes, og internettet ved 
hvordan det gøres bedst. 

http://videnskab.dk/teknolooi/fra-rummet-med-pels7utm source=vores+nyhedsbrev&utm campaion = 71d2e7a5e5- 


201204294 29 2012&.utm medium=email 


Se videoer med udviklingen i det hollandske „flvve-proiekt http://www.humanbirdwinos.net/mv-recent-videos/ 

Building a semi human powered flying device 

Der ses i denne tid en meget stor solpletgruppe på solskiven. 

På billedet her, der er optaget i dag, 9. maj, kl. 2 dansk sommertid, strækker gruppen sig over et område, der svarer til 
næsten 14 gange Jordens diameter. Den store solpletruppe, der ses øverst til venstre på solskiven, har selskab af to 
mindre grupper. 

Mulighed for nordlys 

Solpletter er områder, hvor Solens magnetfelt er brudt gennem overfladen. De ser mørke ud, fordi de er ca. 1.500 
grader koldere end den omkringliggende soloverflade, der har en temperatur på ca. 5.500 grader. Det er det indviklede 
magnetfelt, der forhindrer varm gas fra Solens dybereliggende lag i at nå op til overfladen. 
Hvis gruppen her laver et meget stort udbrud, vil Jorden ligge direkte i skudlinjen for den sky af elektrisk ladet gas, der 
typisk slynges ud i forbindelse med et soludbrud. En sådan sky kan - når den rammer Jordens magnetfelt - skabe 
kraftige forstyrrelser i feltet, give forstyrrelser i elforsyninger, problemer for satellitter, men også føre til smukt nordlys 
på himlen. 

Læs mere i astrofysiker Michael Linden-Vørnles artikler hos videnskab.dk http://videnskab.dk/milio- 
naturvidenskab/stor-plet-pa-solen og tycho.dk: http://www.tvcho.dk/article/view/19 17/1/121/ 

Hør soludbrud på Space 

Weathers http://spaceweather.com/ link: http://spaceweather.com/imaqes2012/09mavl2/radioburst.mp37PHPSESSID 
=0a3dia3uiaddie5ul2v022dle6 . 








Brat pilot-opvågning 

En canadisk pilot troede, at han var på 
kollisionskurs med et andet fly og styrtdykkede 
derfor med sit fly, fortæller et internationalt 
telegram, der bl.a. blev omtalt herhjemme i 
medierne 18. april 2012. 

I virkeligheden var det planeten Venus, der stod 
klartlysende på himlen og forskrækkede piloten, 
som var ved at vågne op efter en lidt for lang 
søvnperiode. 

Der var 95 passagerer og 8 besætningsmedlemmer 
om bord, hvoraf de 16 blev kvæstet ved den bratte 
manøvre. 

Hændelsen fandt sted ombord på et Air Canada 
Boeing 767-fly på vej fra Toronto i Canada til Ztirich 
i Schweiz, fortæller de canadiske 
luftfartsmyndigheder. 

Planeten Venus har ofte været årsag til „mystik på 
himlen". Læs 

eksempelvis: http://www.sufoi.dk/ufo-mails/um- 
2011/umll-125.php . 

Venus-passage den 6. juni 2012! 

Onsdag den 6. juni, når Solen står op ca. kl. 04.30, 
skal man være vågen og kigge på Solen MED 
beskyttelsesbriller. Så får man lejlighed til at 
iagttage en sjælden astronomisk begivenhed: 

Planeten Venus bevæger sig ind foran solskiven og 
kan ses som en lille mørk plet - en såkaldt Venus- 
passage er i gang. Passagen er dog allerede i fuld 
gang, når Solen står op i Danmark. 

Læs mere om det flotte skue - hvis vejret ellers er 
gunstigt i astrofysiker Michael Linden-Vørnles 
utroligt interessante og detaljerede redegørelse for 
fænomenet. 


Optagelsen stammer fra seneste Venus-passage, 
der fandt sted 8. juni 2004. Næste Venus-passage 
kan ses i december 2117, så skal du have en 
chance for at se den, gælder det om at have 
helbredet i orden. 



Nye bøger på ufo.dk 


Det skjulte kammer 


Klaus Aarslcff 


Det skjulte kammer^ 

Hvilken ældgammel viden er skjult i den vældige Cheopspyramide i 
Ægypten? Hvad gemmer der sig i de hulrum, målinger har fundet 
frem til? Hvad var det for en mystisk Osirisgrav, som arkæologerne 
fandt nær den store pyramide? 

Klaus Aarsleff: Det skjulte kammer. Udsolgt!, Menneske & Mysterie 
2010, 76 sider. Rigt illustreret i farve. 

Kr. 98,- 

















Temmelriddernes skat 



Hvad skete der med tempelriddernes vældige flåde, da ordenen blev 
opløst i 1319? Hvad fandt ridderne under Salomons gamle palads i 
Jerusalem? Hvor blev ridderordenens store og legendariske skatte af? 
Ledte ridderne endda efter Gralen og Pagtens ark...? 

Klaus Aarsleff: Tempelriddernes skat.. Udsolgt!, Menneske & 
Mysterie 2010, 76 sider. Rigt illustreret i farve. 

Kr. 98,- 



Findes der steder og landskaber, som rummer en særlig og uforklarlig 
energi - en energi, som især påvirker sindet og bevidstheden? Kendte 
folk i oldtiden til disse kræfter, og gjorde de brug af dem i deres magi 
og ritualer? Hvad betyder den magiske spiral i fortidige anlæg? 
Hvorfor findes spiralen overalt på Jorden som et vigtigt og centralt 
symbol i forbindelse med dødsmagi og tanker om genfødsel? 

Klaus Aarsleff: Den magiske jord, Menneske & Mysterie 2011, 76 
sider. Rigt illustreret i farve. 

Kr. 98,- 


Troldsten i Guds hus 



Da de danske landsbykirker skød op i landskabet i middelalderen, blev 
en underskov af hedenske kultsteder samtidig afmonteret. Mange 
gamle sten, som oprindelig var viet til fortidens guder til gammel 
magi, blev nu begravet under kirken - eller de blev sat i kirkens 
murværk, så Gud kunne holde et skarpt øje med den trolddom, som 
man mente, at stenene boblede over af. Denne bog er en 
opdagelsesrejse efter mystiske håndsten fra bronzealderen, keltiske 
helligsten, slibesten af magisk kraft, underlige sten med buler, 
runesten med trylleremser, spor efter fandens hov og gådefulde søjler 
fra det gamle Egypten. 

Klaus Aarsleff: Tmldsten / Guds hus, Menneske & Mysterium 2011, 76 
sider. Rigt illustreret i farve 

Kr. 98,- 


Lidt af hvert... 
og ingenting! 

Af Kim Møller Hansen 

Der er udkommet mere end 500 titler i Evervthina-serien . En af de nye 
titler er The Everything UFO Book, An investigation of sightings, cover- 
ups, and the quest for extraterrestrial life af William J. Birnes. Det er en 
bog, som på relativt få sider vil behandle alle de emner, der på nogen 
måde kan sættes I forbindelse med ufoer. Det vil sige, at der røres godt 
og grundigt rundt i ufohalløj-gryden, og så kan det nemt gå galt - ikke 
mindst når forfatteren blander forholdsvis nøgterne gennemgange af 
klassiske tilfælde med helt-ude-i-hampen-historier - og så i den grad 
mangler kritisk sans. 

Læsere, som gennem en årrække har læst UFO-Mail, UFO-Nyt m.m., vil næppe finde 
noget nyt i The Everything UFO Book. Bogen er - i henhold til seriens koncept - skrevet 
til den læser, som første gang skal stifte bekendtskab med emnet. Efter at have 
læst The Everything UFO Book er en forsvarsløs nybegynder klædt på/af til at blive 
taget grundigt ved næsen af alle de vanvittige påstande, han/hun vil møde på 
alverdens websites. Bogen har med rette fået hårde ord med på vejen, bl.a. 
på Maqonia Online Bloq . 



William J. Birnes: „The 
Everything UFO Book, An 

investigation of sightings c 

cover-uos, ancL the guest for 

extraterrestrial life”. F+W 
Media 2012, 273 sider, ingen 
illustrationer. 

















Forfatteren Birnes har det som sit professionelle virke at fortælle ufo¬ 
historier og lignende myter. Man kan have svært ved at tro, at han ikke er 
klar over, at mange af de mysterier, han viderebringer, er opdigtede, 
opklarede og bare-for-langt-ude, men måske helliger målet midlet, gryden 
skal holdes i kog, så der bliver flere kunder til hans ufo-tidsskrift UFO 
Magazine og tv-serier, som er mere af samme skuffe. 


William J. Birnes udgiver » UFO Magazine<<j har skrevet adskillige 
bøger, er medforfatter på „ The Day After Roswell" og studievært på 
de meget populære tv-serier » UFO Hunters « og gAncient Aliens''. 

som man kan se mange klip fra på YouTube. 

Projekt UFO - nu også på 

biblioteket 

I sensommeren 2011 udgav SUFOI Projekt UFO - tro, løgne og kold krig , både som 
printbog og som pdf på cd-rom. Begge udgaver har solgt rigtig godt - ikke mindst til 
folkebibliotekerne, idet bogen har fået en meget fin lektørudtalelse fra DBC. Lektøren 
Carsten Gullich-Nørby skriver bl.a.: 

„ ... Kim Møller Flansen, formand for Skandinavisk UFO Information, skriver her en 
forbilledlig grundig retrospektiv bog i ringbind om ufo-fænomenet. Den flydende 
velskrevne tekst er ledsaget af mange fotos i bogen, der er i 6 dele. Første del,sætter 
ufomyten ind i en historisk og kulturel sammenhæng', 2. del redegør for myterne 
omkring nedstyrtede ufoer, her ikke mindst Roswell-myten, 3. del har fokus på 
bortførelser af mennesker foretaget af evt. ,aliens', 4. del redegører for de forskellige 
typer af nærobservationer. 5. del har overskriften ,Langt ude' og behandler emner i 
ufologiens periferi, fx hypotesen om at rumvæsener har bygget pyramiderne. 

Afsluttende del er forfatterens status over ufologien. Flan konkluderer bl.a., at 
spørgsmålene ufologien rummer skal findes inden i os selv som mennesker, og at et 
evt. svar på anden intelligent liv i rummet ikke findes i ufologien, men i astronomien. 

Og bogen indledes med et smukt citat af Anais Nin: ,We don 't see things as they are, 
we see things as we are'. 

Kan sammenlignes med 50 år med ufoer af Flaunstrup, men nærværende bog er meget mere omfattende ... ". 

Vi har stadig flere eksemplarer på lager af cd-rom-udgaven (kr. 239,-) og enkelte tilbage af printudqaven , som leveres 
i ringbind og i farve til kr. 479,-. 

Anmeldelser af „Projekt UFO - tro, løgne og kold krig" kan læses på „Blandt Top 10 i Skandinavien", „Send ufo-myten 
på efterløn" og „S/å følge med dem der søger sandhecT . 




BUFORA fejrer 50 år 

British UFO Research Association (BUFORA) fejrer sit 50 års jubilæum med en konference i weekenden den 22.-23. 
september 2012 i London. 

Listen over foredragsholdere består indtil videre af: Lionel Beer, Heather Dixon, John Spencer, Jenny Randles, Lionel 
Fanthorpe, Clas Svahn, Paul Devereaux, Vicente-Juan Ballester Olmas, John Hanson, Richard Conway, Geoff Falla, Tony 
Eccles, Dave Newton og Ross Hemsworth. 

Læs mere om konferencen på www.bufora.orq.uk/content/ 


Besøg en ufo-festival på nettet 

I Danmark har det i mange år været en yndet fritidsbeskæftigelse at tage på musikfestival, hvor musikken samler 
familie og venner. I USA er det blevet in at afholde festivaler, hvor troen på rumskibe, aliens etc. er i centrum og en 
god undskyldning for at afholde en fest, klæde sig ud og gå i optog. Små som større byer, der på en eller anden måde 
kan sættes ifm. en kendt ufo-oplevelse, forsøger at samle folk og øge turistindtægterne. Læs mere om nogle af dem 
her. 

• Roswell UFO Festival (siden 1998) 

• McMinnville UFO Festival (siden 1999) 

• The Mothman Festival. Point Pleasant , West Virginia (siden 2002) 

• Kecksburq UFO Festival (siden 2008) 

• Exeter UFO Festival (siden 2009) 

• Shag Harbour Incident Festival (siden 2011) 

• Little Green Men Davs Festival, in Kelly . Kentucky (siden 2011) 
























International 



UFO Reporter lukker 



Siden 1976 har J. Allen Hynek Center for UFO Studies (' www.cufos.org 1 ) i Chicago mere eller mindre regelmæssigt 
udgivet tidsskriftet International UFO Reporter (IUR), men i årgang 34 nummer 2 skriver Mark Rodeghier, CUFOS 
Scientific Director, at nærværende nummer bliver det sidste i print. 

Om IUR fortsætter digitalt, eller om CUFOS vælger en anden måde at kommunikere på, er der ifølge Rodeghier ikke 
taget endelig stilling til. Som begrundelse for lukningen angives, at nettet for længst har medført, at IUR har mistet sin 
betydning, ligesom bladets økonomi i de seneste år har været en underskudsforretning. Som mangeårig læser af IUR 
må jeg sige, at indholdet med årene også er blevet stadigt „tyndere" og trivielt. 


/kmh 


Læs ufo-beretninger på www.ufo.dk 

Seneste indberetninger til SUFOI om ufo-oplevelser kan ses på www.ufo.dk under Observationer. 


Bliv medlem af SUFOI's Støttekreds 

i 2015 

- og vælg en bog 

Foreningen Skandinavisk UFO Information drives af frivillig og ulønnet arbejdskraft. Vores primære opgave er at give 
offentligheden seriøs information om ufomyten gennem ufo.dk og sekundært at registrere observationer af usædvanlige 
himmelfænomener. Du kan læse om SUFOI's formål og vision her . 

Du kan med et økonomisk bidrag på kr. 250 - og naturligvis gerne mere - gøre det muligt for os fortsat at drive ufo.dk 
og foretage undersøgelser af ufooplevelser. 

Vi håber, at rigtig mange vil fortsætte med at bakke op om vores arbejde ved at blive medlem af støttekredsen. 

Betaling kan foretages på girokonto 9 11 77 25 eller via netbank til konto 3113-9117725. Brug venligst kortkode 01 og 
anfør navn, adresse og bestillingsnummeret (fx B-075) på den ønskede, gratis titel. 

Som medlem af SUFOI's Støttekreds har du ingen forpligtelser over for foreningen. Støttebeløbet gælder for et år. 


UFO-Mail udgives af Skandinavisk UFO Information. 

© SUFOI 2012. Nyhedsmedierne kan, i henhold til ophavsretsloven og med tydelig kildeangivelse, bringe citater fra 
signerede artikler. Artikler må kun bringes i deres hele udstrækning efter skriftlig aftale med Skandinavisk UFO 
Information - SUFOI . Print og fotokopier af indhold fra UFO-Mail er belagt med Copydan-vederlag. 






























